text: Kvinde sigtes for vold mod klovn
  20 august 2013 kl. 09.49
  En kvinde fra Horsens er blevet sigtet for vold mod en klovn efter en episode i forbindelse med Store Legedag i Mimersgade i Horsens i sidste weekend.
  I forbindelse med legedagen kom moderen og en klovn, der var hyret til at underholde børnene, op at toppes. Klovnen fortalte efterfølgende til Horsens Folkeblad. at kvindens søn blev ved med at tage balloner fra hans lomme.
  - Da han havde gjort det tredje gang, tog jeg ved ham og forsøgte at finde hans forældre. Hans mor blev meget vred. Senere sagde hun, at jeg skulle gå væk fra området, og da jeg nægtede, slog hun mig to gange med knyttet næve. Jeg måtte en tur på skadestuen, fortalte klovnen med det borgerlige navn Christian Dürr i mandags.
  
  Gensidige beskyldninger
  Klovnen fortalte også, at han havde meldt moderen til politiet og han mente at vide, at moderen også havde meldt ham til politiet for at tage fat i sønnen.
  Nu har politiet så besluttet, at det er moderen, der skal sigtes i sagen.
  - Vi har sigtet kvinden for vold. Klovnen har vi ikke sigtet for noget, oplyser vicepolitiinspektør Lars Peter Madsen fra Sydøstjyllands Politi.
  